Épifani, saka basa Yunani Koine kang tegesé "Manifèstasi" utawa "Mijilé" utawa "Panampilan" yaiku sawijining dina riyaya kaagaman Kristen ing tanggal 6 Januari kang ngriyayakaké wahyu Allah minangka manungsa yaiku Yésus Kristus utawa mijilé/manifèstasi Yésus Kristus marang donya sajeroning wangun wiyosan-Dalem. Sajeroning Gréja Ritus Kulon uga Wétan duwé pamahaman kang padha ngenani Épifani iki yaiku Manifèstasi Yésus Kristus marang donya, nanging ngayati prastawa kang béda. Sajeroning Gréja Kulon, Épifani kanggo mèngeti tekané Wong-wong Majus saka Wétan utawa sok-sok karan Telu Raja, kang nekani Yésus kang nembé waé lair, kang nuduhaké Manifèstasi Bayi Yésus Kristus marang wong Yahudi uga ing sanjabaning bangsa Yahudi (ateges saindhenging donya) minangka Putra Allah. Nanging sajeroning Gréja Wétan kanggo mèngeti pambaptisan Yésus Kristus déning Yohanes Pembaptis ing kali Yordan, kang nuduhaké Manifèstasi Yésus Kristus wiwit miwiti karya Leladi Dalem minangka Putra Allah utawa asring uga karan Téofani.